Luister: Voorwaarts mars met Reynardt HugoReynardt Hugo se boek, Soldaat, het pas by Lux Verbi verskyn. (Foto: Reynardt Hugo/Facebook) Reynardt Hugo het jare agter die skerms van sy akteurs- en sangloopbaan geworstel met die gevolge van sy ouers se egskeiding, drankmisbruik en later jare met ŉ verslawing aan dagga. Maar êrens langs die pad het Hugo besef dit is tyd om halt te roep en hy het tot bekering gekom. Sedertdien marsjeer hy in ŉ ander rigting – gepantser met die wapenrusting van God. Hugo het onlangs in die Maroela Media-ateljee gesels oor die draaipunte in sy lewe en oor sy boek, Soldaat, wat pas by Lux Verbi, ŉ druknaam van NB-Uitgewers, verskyn het. Trek die volle wapenrusting van God aan, sodat julle staande kan bly teen die liste van die duiwel. – Efesiërs 4:11 “Dit was ŉ verskriklik moeilike proses om die boek te skryf,” erken Hugo. Hoewel die geleentheid sowat twee jaar gelede oor sy pad gekom het en hy ongelooflik opgewonde was om sy verhaal te deel, was dit ŉ enorme uitdaging om skadu’s van sy verlede te verwerk. Wat dit egter nog moeiliker gemaak het, was al die tyd wat hy laas jaar op hande gehad het. “Ek het dikwels gaan sit om te skryf en dan vinnig weer moed opgegee, maar soos wat ek nou daaraan terugdink, was dit goed vir my hart en siel om dinge van die verlede so op papier te sit.” Dié 34-jarige akteur het geweet sy hart is uitgeskryf die dag toe sy uitgewer laat weet het sy is tevrede. Dit is deels ook te danke aan sy uitgewer se insette dat die titel gekies is. “Ek kan nie glo dit het so uitgewerk dat die titel van my boek Soldaat is nie. Albei my ouers en stiefma was in die weermag en Adam het ŉ liedjie met die titel ‘Liefde Soldaat’,” sê Hugo. “En dit is ook verteenwoordigend van God se wapenrusting. Jy moet sterk wees en jy moet Hom aantrek.”